Man se lyk 'n week ná meisie se moord gevind | Maroela Media
'n Man wat daarvan verdink word dat hy sy meisie vermoor het, se liggaam is Dinsdag aangetref naby die plek waar sy meisie se liggaam 'n week vantevore gevind is.
Kapt. Bonginkosi Msimango, polisiewoordvoerder, het gesê Johannes Vusimusi Hlatswayo (31) se liggaam is naby die Snake Valley-skietbaan by die Swartkop-lugmagbasis in Pretoria gevind, waar dit aan 'n boom gehang het. Hlatswayo het glo op 5 Oktober vermis geraak en sy bekommerde familielede het sy kollegas by die lugmagbasis in kennis gestel.
Die slegte reuk van 'n ontbindende lyk het uiteindelik tot die opsporing van sy liggaam gelei. Hy het vermoedelik selfmoord gepleeg.
Dit kom nadat Rapetowne Beulaha Johlidze, Hlatswayo se meisie, se liggaam op 5 Oktober ook naby die skietbaan gevind is. Haar liggaam is langs 'n motor gevind en sy het verskeie steekwonde en kopbeserings gehad. Volgens Msimango word vermoed dat Hlatswayo vir Johlidze se moord verantwoordelik was.